قوندارما “داغلیق قاراباغ جمهوریتی”نین تانینماسی ایله باغلی قانون لاییحه‌سی می‌ین 10-دا ارمنیستان پارلامنتی‌نین فوق العاده ایجلاسیندا مذاکیره اولونا‌جاق.
قید ائدک کی، ارمنیستاندا مخالیفت‌دکی ارث پارتیسی بؤلگه‌نین مستقیل‌لیگی‌نین تانینماسی اوچون 2009-جی ایلدن اعتباراً بیر نئچه دفعه قانون لاییحه‌سی تقدیم ائتمیش،لاکین بو لاییحه‌لر حاکم ارمنیستان رجمهوریتچی‌لر پرتیسی‌نین تلاش‌لاری نتیجه‌سینده گئری قایتاریلمیشدی.
داغلیق قاراباغ بؤلگه‌سینده آذربایجان و ارمنی گوجلری آراسیندا کئچن آی اونلارلا آدامین اؤلومونه سبب اولان شدت‌لی توققوشما‌لار باش وئرمیشدی.
طرف‌لر 4 گون داوام ائدن چاتیشما‌لاردان سونرا روسیانین واسیطه‌چی‌لیگی ایله آوریلین 5-سینده آتشکس مقاویله‌سی ایمضالامیشدی.
ارمنیستان پرزیدنتی سرژ سرکیسیان چاتیشما‌لار باشلایان‌دان سونرا وئردیگی آچیقلامادا ساواش اولماسی حالیندا داغلیق قاراباغی تانییا‌جاق‌لارینی بیلدیرمیشدی.
داغلیق قاراباغ مناقیشه‌سی‌نین معاصر مرحله‌سی 1988-جی ایلده ارمنیستان اس.اس.ر-ین آذربایجان اس. اس ر-ه قارشی اراضی ادعا‌لاری اثاسیندا باشلاییب. 1991-1994-جو ایللرده آذربایجانین داغلیق قاراباغ اراضی‌سی اوغروندا ارمنیستانلا آذربایجان آراسیندا شدت‌لی ساواش باش وئریب. نتیجه‌ده آذربایجان اراضی‌لری‌نین 20 فایزی - داغلیق قاراباغ و اطراف 7 اوستان (لاچین،کلبجر، آغدام، فضولی، جبراییل، قوبادلی،زنگیلان) ارمنیستان سلاح‌لی گوجلری طرفین‌دن ایشغال اولونوب، 1 میلیون‌دان آرتیق اینسان قاچقین و مجبوری کؤچکون وضعیتینه دوشوب. نیظامی عملیات‌لار 1994-جو ایلین می آییندا بیشکک‌ده آذربایجان و ارمنیستان آراسیندا ایمضالانمیش آتشکس سازیشی ایله باشا چاتیب.
داغلیق قاراباغ موناقیشه‌سی‌نین حلّی ایله اوروپا ایش بیرلیغی تشکیلاتی-نین مینسک قروپو مشغول اولور. قروپ اوروپا ایش بیرلیغی تشکیلاتی-ین ناظیرلر شوراسی‌نین 1992-جی ایلین 24 مارسیندا هلسینکیده کئچیریلمیش گؤروشونده یارادیلیب. قروپون عضو‌لری آذربایجان، ارمنیستان، روسیا، آمریکا، فرانسا، ایتالیا، آلمان، تورکیه، بلاروس، فنلاند و سوئد‌دیر.
1996-جی ایلین دسامبرین‌دان اونون روسیا، آمریکا و فرانسا‌دان عبارت همصدرلیک انستیتوسو فعالیت گؤستریر.
ارمنیستان قوشون‌لاری‌نین دا‌غلیق قاراباغ‌دان قید-شرط‌سیز چیخاریلماسی ایله باغلی بیرلشمیش میللتلر امنیت شوراسی‌نین 1993-جو ایلده قیسا فاصیله‌لرله قبول ائدیلمیش 822، 853، 874 و 884 سای‌لی قطعنامه‌لری، او جمله‌دن بیرلشمیش میللتلر باش قورولو و دیگر تشکیلات و قوروم‌لارین قطعنامه‌لری موجوددور.
